વિચારો અને આચરણમાં ભિન્નતા દેખાય એવા લોકોમાં શિક્ષિત અને ઉચ્ચશિક્ષિત સજ્જનો પણ બાકાત નથી. નજીક રહેતા એક પરિવારમાં બધા જ શિક્ષિત વ્યક્તિઓ છે. પતિ-પત્ની બંને ભણેલાં-ગણેલાં છે. સમાજમાં મોર્ડન કહી શકાય એવી તેમની છાપ છે. અત્યાધુનિક સાધનોથી સજ્જ એમનો બંગલો છે. પરંતુ જ્યારે બંને વચ્ચે ચડભડ થાય ત્યારે પતિ પત્નીને સટાક દઈને બે થપ્પડ મારી દેતાં અચકાતો નથી. પત્ની પણ એવા સમયે પતિની દુઃખતી નસ બરાબર દબાવવાની કોશિશ કરે છે અને શક્ય એટલા ફાયદા ઉઠાવી લે છે. સરવાળે ઝૂંપડપટ્ટીના તમામ દશ્યો એક શિક્ષિત ઘરમાં ભજવાય છે. ઉપરાંત, દારૂનું વ્યસન અને પાર્ટી કલ્ચર તો ખરું જ. હવે રમૂજની વાત એ છે કે આ દંપતિ ઘરના મોટા સભ્ય તરીકે સૌ સગાંવહાલાંના સંતાનો માટે પાત્રો શોધે છે, મેળવે છે અને કૌટુંબિક જીવન કેવી રીતે જીવવું એની સૌને સલાહો આપે છે ! ભાઈ વાહ, છે ને જોરદાર ! પરિણામ એ આવે છે કે તેમની વાત માનીને ખોટી રીતે દોરવાઈ જતાં કુટુંબમાં અનેકનાં ઘર તૂટ્યાં છે. આવી વિચિત્ર પ્રકૃતિના માણસોને જોઈને આપણને ટીકુ તલસાણિયાનો પેલો પ્રસિદ્ધ ડાયલોગ યાદ આવ્યા વગર રહે ખરો કે : ‘યૈ સબ ક્યા હો રહા હૈ…. !’